26.5.2023
SK
Úradný vestník Európskej únie
C 185/35
Uznesenie Rady o Európskom vzdelávacom priestore: Výhľad na rok 2025 a obdobie po ňom (2023/C 185/08)
RADA EURÓPSKEJ ÚNIE
1.
PRIPOMÍNA politické súvislosti týkajúce sa európskeho vzdelávacieho priestoru, ako sa uvádzajú v prílohe k tomuto uzneseniu.
2.
POTVRDZUJE, že európsky vzdelávací priestor sa do roku 2025 môže stať skutočnosťou len v prípade silného politického záväzku členských štátov, a ZDÔRAZŇUJE, že je potrebné, aby členské štáty aj Komisia v rámci svojich príslušných právomocí a v prípade potreby so zapojením príslušných zainteresovaných strán na vnútroštátnej a európskej úrovni pokračovali v úsilí o prijímanie potrebných opatrení na dobudovanie európskeho vzdelávacieho priestoru.
3.
BERIE NA VEDOMIE oznámenie Komisie o pokroku na ceste k vytvoreniu európskeho vzdelávacieho priestoru (1).
4.
PODČIARKUJE, že vzdelávanie a odborná príprava vo všetkých kontextoch, na všetkých úrovniach a vo všetkých formách majú zásadný význam pre zabezpečenie sociálnej súdržnosti, konkurencieschopnosti a udržateľného rastu v Európskej únii a jej členských štátoch a pre ich prípravu a podporu v súvislosti so zelenou a digitálnou transformáciou.
Najmä v čase, keď je pre občanov nevyhnutné nájsť osobné naplnenie a pohodu, ako aj prispôsobiť sa výzvam meniaceho sa sveta a ďalej sa zapájať do aktívneho a zodpovedného občianskeho života, ZDÔRAZŇUJE význam vysokokvalitného, inkluzívneho a spravodlivého vzdelávania, odbornej prípravy a celoživotného vzdelávania pre všetkých – deti aj dospelých.
5.
ZDÔRAZŇUJE, že európsky vzdelávací priestor by sa mal opierať o celoživotný prístup k vzdelávaniu, ktorý inkluzívnym a holistickým spôsobom združuje systémy vzdelávania a odbornej prípravy a zahŕňa výučbu, odbornú prípravu a vzdelávanie vo všetkých kontextoch, na všetkých úrovniach a vo všetkých formách, či už formálnej, neformálnej alebo informálnej, od vzdelávania a starostlivosti v ranom detstve až po školské vzdelávanie a odborné vzdelávanie a prípravu, ako aj vysokoškolské vzdelávanie a vzdelávanie dospelých.
6.
OPÄTOVNE ZDÔRAZŇUJE, že by sa mala posilniť medziodvetvová spolupráca medzi relevantnými iniciatívami EÚ v oblasti vzdelávania a odbornej prípravy a iniciatívami v súvisiacich oblastiach politiky a odvetviach – najmä v oblasti zamestnanosti, sociálnej politiky, výskumu, inovácie, životného prostredia, mládeže a kultúrneho a kreatívneho sektora, pričom by sa mal v plnej miere rešpektovať právny základ pre príslušné oblasti politiky stanovený v zmluvách.
PODČIARKUJE potrebu koordinácie a súdržnosti všetkých iniciatív EÚ v oblasti vzdelávania a odbornej prípravy, najmä tých, ktoré sa týkajú zručností a kompetencií.
7.
KONŠTATUJE, že európska spolupráca vo vzdelávaní a odbornej príprave má zásadný význam pre sociálnu súdržnosť a dobre fungujúce hospodárske prostredie v Európskej únii s cieľom zabezpečiť dlhodobú konkurencieschopnosť Únie a úspech zelenej a digitálnej transformácie a znížiť sociálne, regionálne a hospodárske nerovnosti.
UZNÁVA preto významný prínos európskej spolupráce vo vzdelávaní a odbornej príprave, a to aj v strategickom rámci, k relevantným častiam európskeho semestra.
8.
ZDÔRAZŇUJE, že je dôležité podporovať synergie medzi európskym vzdelávacím priestorom, európskym priestorom vysokoškolského vzdelávania a európskym výskumným priestorom a zároveň predchádzať duplicite zdrojov, štruktúr a nástrojov, ako aj využívať plný potenciál aliancií európskych univerzít vo všetkých ich oblastiach pôsobnosti, čo zahŕňa podporu ich udržateľnosti a ďalšie posilňovanie ich výskumného a inovačného rozmeru v súlade s odporúčaním Rady z 5. apríla 2022 o budovaní mostov pre účinnú spoluprácu v oblasti vysokoškolského vzdelávania v Európe (2).
(1) COM(2022) 700 final.
(2) Ú. v.
EÚ C 160, 13.4.2022, s. 1.